tartuNLP/wikipedia-smugri-20251201 huggingface dataset:
Sirokeisaripalmu

Sirokeisaripalmu eli kuningatarpalmu ("Archontophoenix cunninghamiana") on keisaripalmujen ("Archontophoenix") sukuun kuuluva palmulaji. Kuningatarpalmun alkuperäistä levinneisyysaluetta on Uusi Etelä-Wales Australiassa.
Highwayman (albumi)

Highwayman on yhdysvaltalaisen superyhtye The Highwaymenin vuonna 1985 julkaistu ensimmäinen ja menestynein studioalbumi. Yhtyeen muodostivat Johnny Cash, Waylon Jennings, Kris Kristofferson ja Willie Nelson.
Kappaleet.
Kappaleiden 1, 2, 4 ja 6 solisteina toimivat Cash, Jennings, Kristofferson ja Nelson, kappaleiden 3, 5 ja 10 solisteina Cash ja Nelson, kappaleiden 8 ja 9 solisteina Cash, Nelson ja Jennings sekä kappaleen 7 solisteina Cash, Nelson ja Johnny Rodriquez.
Suihkolan rautatieasema

Suihkolan rautatieasema () on lakkautettu rautatieliikennepaikka Suonenjoella rataosalla . Se avattiin Suonenjoen aseman alaisena laiturina viimeistään vuonna 1899. Sivuraiteet rakennettiin vuonna 1907. Suihkolan ympäristöön ei muodostunut asutuskeskusta. Miehitys Suihkolassa lopetettiin 1. tammikuuta 1958. Tavaraliikenne lakkautettiin vuonna 1963 ja henkilöliikenne 29. toukokuuta 1983. Liikennepaikka lakkautettiin 3. kesäkuuta 1984. Sivuraiteet ja liikennepaikkarakennus on purettu.
Veikko Karvonen (kauppaneuvos)

Veikko Johannes Karvonen (12. toukokuuta 1923 Evijärvi – 29. maaliskuuta 2019 Oulu) oli suomalainen yritysjohtaja, joka sai kauppaneuvoksen arvonimen. 
Karvosen vanhemmat olivat maanviljelijä Oskari Karvonen ja Hanna Kankkonen ja puoliso vuodesta 1945 Maija Särkelä. Karvonen kävi kansakoulun ja Suomen Osuuskauppakoulun 1946–1947. Hän suoritti myymälätarkastaja- ja liikkeenhoitajakurssit 1951, valistusohjaaja- ja tarkastajakurssin 1952 ja myöhemmin vielä liikkeenjohdon ja johtamistaidon koulutuksia. Karvonen oli Veljekset Mattssonin varastoapulainen Pietarsaaressa 1938–1940 ja Järvikunnan Osuuskaupan palveluksessa Evijärvellä 1945–1947, toimien myymälätarkastajana 1948–1950 ja apulaisjohtajana 1950–1952.
Osuusliike Sisämaan myymälätarkastaja Viitasaarella Karvonen oli 1952–1954, Honkajoen Osuuskaupan toimitusjohtaja 1954–1956, Osuuskauppa Kiven toimitusjohtaja Nurmijärvellä 1956–1957, Järvikunnan Osuuskaupan liikkeenhoitaja 1957–1959, Elimäen Osuuskaupan toimitusjohtaja 1959–1962, Kuusamon Osuuskaupan toimitusjohtaja 1962–1967 ja Etelä-Hämeen Osuusliikkeen toimitusjohtaja Hämeenlinnassa 1967. Hankkijan hallintoneuvoston jäsen Karvonen oli 1965–1967, Oulun konttorin johtaja 1967–1970 ja Pohjois-Suomen yhteistoiminta-alueen aluejohtaja vuodesta 1971. Karvosella oli myös useita luottamustehtäviä. Sotilasarvoltaan hän oli reservin alikersantti. Karvonen sai kauppaneuvoksen arvonimen 1981.
Uolevi Lehikoinen

Arvo Uolevi Lehikoinen (7. helmikuuta 1924 Helsinki – 16. lokakuuta 1985 Espoo) oli suomalainen yrittäjä ja yritysjohtaja, joka sai talousneuvoksen ja kauppaneuvoksen arvonimet. 
Lehikoisen vanhemmat olivat autonkuljettaja Arvo Johannes Lehikoinen ja Aune Edit Tallgren ja puoliso vuodesta 1958 Kyllikki Peltonen. Lehikoinen tuli ylioppilaaksi Helsingin Uudesta yhteiskoulusta. Hän oli ulkoasiainministeriön auto-osaston kuljetuspäällikkö ja kansanhuoltoministeriön autokorjaamoiden ja konepajan tarkastaja 1946–1948, Sähkö Oy Siemensin tarkastusosaston päällikkö, Oy G.H.H. Ab:n kone- ja traktoriosaston osastopäällikkö ja Oy Minex Ab:n toimitusjohtaja 1948–1955, Konetoimisto U. Lehikoinen Oy:n perustaja, pääosakas, toimitusjohtaja ja johtokunnan puheenjohtaja 1956–1962, Lehikoinen Oy:n toimitusjohtaja 1962–1967 ja yhtiön pääosakas ja johtokunnan puheenjohtaja sekä Lehihuolto Oy:n perustaja, pääosakas ja johtokunnan puheenjohtaja vuodesta 1975. Lehikoisella oli myös ammatillisia ja muita luottamustehtäviä. Helsingin Palloseuran puheenjohtajana hän toimi 1970–1977. Hän sai talousneuvoksen arvonimen 1975 ja kauppaneuvoksen arvonimen 1981. Kyllikki ja Uolevi Lehikoisen säätiö perustettiin 1985 ja Lehikoinen teki myös merkittäviä lahjoituksia hyväntekeväisyyteen, kulttuuriin ja ammatillisiin tarkoituksiin monille eri järjestöille ja yhdistyksille.
Karlson (ilmatiedusteluyksikkö)

Karlson on ukrainalainen ilmatiedusteluyksikkö Venäjän sodassa Ukrainaa vastaan. Yksikkö koostuu vapaaehtoisista. Se on saanut nimensä Astrid Lindgrenin kirjojen hahmosta Katto-Kassisesta, (). Hahmo on pieni mies, joka lentelee selässään olevan propellin vauhdittamana.
Joukot nostivat 3. joulukuuta 2022 Ukrainan lipun Dnepr-joen itärannalla olevaan satamanosturiin, minkä väitetään osoittavan, että ukrainalaiset joukot ovat etenemässä Venäjän valtaamalle alueelle.
Ivar Wasastjerna

Ivar Ossian Wasastjerna (25. elokuuta 1868 Vaasa – 3. huhtikuuta 1941 Helsinki) oli suomalainen Pohjoismaiden Yhdyspankissa vaikuttanut pankinjohtaja.
Ivar Wasastjernan vanhemmat olivat senaattori Jakob Viktor Wasastjerna ja Wendla Helena Wilhelmina Bonsdorff. Hän pääsi ylioppilaaksi Helsingin yksityislyseosta 1886 ja valmistui Helsingin yliopistosta filosofian kandidaatiksi 1892.
Wasastjerna tuli 1894 Suomen Pankin palvelukseen. Hänestä tuli 1904 Pohjoismaiden Osakepankin Helsingin konttorin apulaisjohtaja ja kun pankin pääkonttori siirrettiin vuonna 1907 Viipurista Helsinkiin tuli Wasastjernasta sen johtaja. Kun pankki yhdistettiin vuonna 1919 Suomen Yhdyspankkiin hänestä tuli yhdistetyn Pohjoismaiden Yhdyspankin johtokunnan jäsen ja tätä tehtävää Wasastjerna hoiti vuoden 1936 alkuun saakka, jolloin hän jäi eläkkeelle.
Wasastjerna oli muun muassa Ab Wärtsilä Oy:n hallituksen ja Suomen Käsityöläis-Osakepankin hallintoneuvoston jäsenenä sekä Ab Schildt &amp; Hallberg Oy:n hallituksen puheenjohtajana. Wasastjerna omisti vuodesta 1916 alkaen 140 hehtaarin kokoisen Masagårdin talon Kirkkonummen Masalassa ja hän harjoitti siellä maanviljelyä ja karjanhoitoa.
Ivar Wasastjerna oli naimisissa vuodesta 1908 Carin Emilia Hallbergin kanssa. Heidän poikansa oli Schildt &amp; Hallberg Oy:n ja Suomen Väriteollisuus Oy:n toimitusjohtaja Sten Wasastjerna (1910–2001).
Toomas Pitkänen

Toomas Pitkänen on suomalainen ammattitaikuri. Vuonna 2022 hän perusti Helsingin ensimmäisen taikateatterin yhdessä taikuri Markus Tervon kanssa. Inspiraatio oman teatterin perustamiselle löytyi 1800-luvun Lontoossa sijainneesta vastaavasta taikateatterista. 
Lapsuutensa aikana Pitkänen asui Englannissa, Uzbekistanissa ja Tadžikistanissa. Taikuudesta hän innostui ollessaan 13-vuotias. Pitkänen kilpaili Talent Suomi -sarjan kuudennella tuotantokaudella.
Syatsofamidi

Syatsofamidi (C13H13SN4ClO2) on imidatsolijohdannaisiin kuuluva aromaattinen orgaaninen yhdiste. Yhdistettä käytetään maataloudessa fungisidina.
Ominaisuudet, valmistus ja käyttö.
Huoneenlämpötilassa syatsofamidi on väritöntä kiteistä ainetta. Yhdiste ei käytännöllisesti katsoen liukene veteen, mutta liukenee orgaanisiin liuottimiin kuten asetoniin, asetonitriiliin ja etyyliasetaattiin. Aineen fungisidiset ominaisuudet perustuvat soluhengityksen estoon, koska syatsofamidi estää tärkeitä hapetus- ja pelkistysreaktioita. Syatsofamidi tehoaa erityisesti munasieniin.
Syatsofamidin valmistuksen ensimmäisessä vaiheessa 2,2-dikloori-1-(4-metyylifenyyli)asetoni reagoi glyoksaalin ja hydroksyyliamiinin kanssa muodostaen imidatsolirakenteisen oksiimijohdannaisen. Yhdisteen oksiimiryhmästä tehdään nitriili, ja imidatsolirengas kloorataan reaktioilla tionyylikloridin ja rikkidikloridin kanssa. Viimeinen vaihe on reaktio "N,N"-dimetyylisulfamoyylikloridin kanssa.

Syatsofamidia käytetään esimerkiksi perunan, tomaatin ja kurkkukasvien munasienitautien torjuntaan. Yhdiste on hyväksytty käytettäväksi kasvinsuojeluaineena muun muassa Euroopan unionin alueella.
Vallilan raitiovaunuvarikko

Vallilan raitiovaunuvarikko on yksi Helsingin raitioliikenteen kolmesta raitiovaunuvarikosta. Se sijaitsee Hämeentien ja Kangasalantien välissä Vallilassa. Sen vanhin osa on vuodelta 1914.
Vallilan varikko on raitiovaunukorjaamo, josta ei enää säännöllisesti liikennöidä linjoja. Varikolla hoidetaan vaunujen raskaimmat huollot ja korjaukset. Korjaamoraiteita on yhteensä 19.
Kuten Töölön varikosta, myös Vallilan varikosta aiotaan luopua. Ruskeasuolla on uusi raitiovaunuvarikko, joka valmistui vuonna 2024. Vallilan varikon korjaamotoimintoja tarvitaan kuitenkin vanhojen NrI- ja NrII-nivelvaunujen huoltamiseen vähintään vuoteen 2025 asti. Varikkoa ei ole suojeltu asemakaavalla, eikä sen lopullinen kohtalo ole selvä. Alustavasti tontille on ideoitu lisärakentamista, lähinnä asumista.
Länsilinkki (Helsinki)

Länsilinkki on aukio, liikennealue ja silta Helsingin Kampin ja Länsisataman kaupunginosissa. Katuverkossa se on alueellinen kokoojakatu Hietalahdenrannan ja Mechelininkadun välissä samassa kohdassa, jossa Helsingin satamarata ristesi Mechelininkadun kanssa vuoteen 2009 asti. 
Sillan ja alikulun rakennustyöt alkoivat vuonna 2009, ja moottoriajoneuvoliikenne sillalla alkoi kesällä 2010. 
Hietalahdenrannan ja Mechelininkadun yhdistävän Länsilinkin sillan alla on jalankulkijoille tarkoitettu alikulku. Silta on ympäristötaideteos, jonka suunnitteli kuvanveistäjä Martti Aiha. Länsilinkki on myös jalankulun ja pyöräliikenteen solmukohta: se yhdistyy viereiseen Baanaan ja on nopea yhteys Jätkäsaaresta keskustaan ja Töölöön.
Länsilinkin kautta kulkee suuria liikennevirtoja, kuten kuorma-autoja Länsisatamasta Länsiväylälle. Kadulle sommiteltiin 2010-luvulla ruuhkia helpottavaa ramppirakennelmaa, mutta suunnitelmasta luovuttiin. Sataman raskaalle liikenteelle on sittemmin alettu suunnitella Länsiväylälle ulottuvaa Jätkäsaaren tunnelia.
Uimaharjun junaonnettomuus

Uimaharjun junaonnettomuus tapahtui 11. elokuuta 1929 Uimaharjun rautatieasemalla, kun peruuttamassa olleen sekajunan viimeisenä ollut matkustajavaunu putosi kääntösillalta ja jäi kytkettynä roikkumaan pystysuoraan. Onnettomuudessa kuoli yksi junan matkustaja ja kolme loukkaantui pahoin.
Joensuusta Nurmekseen matkalla ollut sekajuna n:o 809 saapui kello 14.45 Uimaharjun asemalle. Junaan otettiin ensin vettä aseman pumppulaitoksesta, ja sen jälkeen juna peruutti noin 40 metrin matkan ottaakseen puita. Tässä välissä asemalta noin 400 metrin päässä sijainneen Rahkeenveden kääntösillan vartija oli avannut kääntosillan, ja peruuttavan junan viimeinen matkustajavaunu putosi alas sillalta jääden roikkumaan pystysuoraan kytkimistään. Junassa oli useita tavaravaunuja ja viimeisenä yksi matkustajavaunu. Junassa matkustanut Martta Ester Turunen sai surmansa onnettomuudessa, ja lisäksi kolme muuta henkilöä sai pahoja vammoja.
Silta saatiin kuntoon aamuyöllä 12. elokuuta, siihen saakka matkustajaliikennettä hoidettiin väliaikaisesti lautan avulla. Sillalta roikkuneen matkustajavaunun kytkimet katkaistiin sen jälkeen, kun vaunu oli tyhjennetty matkustajista, ja vaunun annettiin upota jokeen. Tämä tehtiin, jotta rata saataisiin nopeasti avattua liikenteelle ja koska paikalla ei ollut sopivaa kalustoa vaunun nostamiseksi.
Louis Partridge

Louis Partridge (s. 3. kesäkuuta 2003) on englantilainen näyttelijä ja malli. Hän aloitti näyttelijänuransa pienissä rooleissa lyhytelokuvissa, kuten "Beneath Water" ja "About a Dog". Hänet tunnetaan parhaiten roolistaan ​​Tewkesburynä Netflixin alkuperäisissä elokuvissa "Enola Holmes" vuonna 2020 ja "Enola Holmes 2" vuonna 2022, pääosissa Millie Bobby Brownin ja Henry Cavillin rinnalla, sekä roolistaan ​​Sid Viciousina minisarjassa "Pistol". Hän esitti Peter Pania vuoden 2019 elokuvassa "The Lost Girls".
Rjazan-Djagilevon lentotukikohta

Rjazanin Djagilevon lentotukikohta, Rjazan-Djagilevo tai Djagilevon lentotukikohta (esimerkiksi tai ; kansallinen lentopaikka-tunnus: УУБД ja ЬУБД) on Venäjän Rjazanin alueen Rjazanissa, noin 12 kilometriä kaupungin keskustasta länsiluoteeseen sijaitseva Venäjän ilmavoimien stategisten pommikoneiden lentotukikohta. Lentotukikohdassa toimii myös ilmatankkauksia tekevä lentorykmentti.
Tukikohta kuuluu Venäjän ilmavoimien johdon suoraan käskyttämiin Venäjän kaukolentotoiminnan tukikohtiin. Djagilevon tukikohtaan on sijoitettu 49. raskas pommituslentorykmentti (sotilasyksikkö 52654), 203. ilmatankkauslentorykmentti (yksikkö 45179) ja 43. kaukolentohenkilöstön taistelusovellusten ja koulutuksen keskus (yksikkö 41521). Lentotukikohdan lentävään kalustoon 2020-luvulla kuulunut ainakin Mil Mi-8MT -helikoptereita, Iljušin Il-78 -ilmatankkauskoneita, strategisia Tupolev Tu-22M3 ja Tu-95MS -pommituslentokoneita sekä Tupolev Tu-134AK -matkustajalentokoneita. Tukikohta on Venäjän keskeisimpiä pommituslentokoneiden tukikohtia. Sinne on sijoittunut yksi Venäjän kolmesta Tupolev Tu-95MS -lentueista (strategisia, ydinaselatauksella varustettuja risteilyohjuksia kuljettamaan rakennettuja lentokoneita, joita Venäjällä oli 2022 kaikkiaan 60 kpl) ja se on yksi Venäjän kolmen Tupolev Tu-22M3 lentorykmentin sijoituspaikoista (Venäjällä oli 2022 kaikkiaan 60 kpl Tupolev Tu-22M3 -pommituslentokonetta).
Lisäksi lentotukikohdan yhteydessä toimii Venäjän ilmavoimien kaukolentotoiminnan museo.
Varhain 5. joulukuuta 2022 Ukraina iski räjähteitä sisältävällä lennokilla Djagilevon lentotukikohtaan. Tukikohdassa räjähti polttoainesäiliö, sen lähellä sijainnut Tupolev Tu-22M3-pommituslentokone vaurioitui ja kolme sotilasta kuoli. Ukrainalainen virkamies on vahvistanut, että Ukrainan asevoimat oli iskun takana.
Geotermiikka

Geotermiikka on geofysiikan haara, joka tutkii maapallon sisältä purkautuvan energian määrää (geotermistä lämpövuota), maapallon lämpötasetta ja sisäisen lämmön alkuperää, sekä mittaa, tulkitsee ja mallittaa maapallon sisäisiä lämpöoloja. 
Maaperän lämpöön kohdistuvilla mittauksilla selvitetään maan sisäisen lämmön hyödyntämisen mahdollisuuksia. Näin etsitään hiilineutraaleja energialähteitä, jotka ovat perinteisiä energian käyttötapoja vähemmän ympäristöä kuormittavia. Maan lämmön mittaamiseen on käytetty hyväksi syvägeologisia keinoja.
Raisionjoen junaonnettomuus

Raisionjoen junaonnettomuus tapahtui 12. elokuuta 1933 Pansion satamaradalla, kun veturi törmäsi ylös käännettyyn Raisionjoen nostosiltaan. Onnettomuudessa kuoli yksi junamies, lisäksi kolme junamiestä loukkaantui.
Veturi lähti Turun rautatieasemalta kello 10.40 hakemaan kahta öljyvaunua Pansion öljysatamaan. Veturi palasi sitten Pansiosta tenderi edellä vetäen viittä avovaunua ja kahta öljyvaunua. Kello 11.45 oli Pansion radalla oleva Raisionjoen ylittävä nostosilta nostettu ylös, jotta pari moottorivenettä olisi päässyt joen yläjuoksulla olevalle Pahaniemen veneveistämölle. Juna saapui paikalle juuri, kun veneet olivat sivuuttaneet sillan ja siltaa oltiin taas laskemassa alas. Tenderi edellä kulkeneesta veturista ei nähtävästi huomattu, että silta oli vielä ylhäällä, sillä silta oli ollut harvoin ylös nostettuna. 
Veturi ajoi täyttä vauhtia pystyssä ollutta siltaa ylös ja putosi sitten sieltä alas, niin että sen etuosa meni kasaan ja veturi rikkoi samalla myös osan siltaa ja rataa. Veturin kattilasta purkautunut höyry peitti paikan sakeaan pilveen, ja tenderissä ollut polttoaine syttyi tuleen. Kolme junamiestä vietiin sairaalaan, jonne yksi heistä joutui jäämään. Törmäyksessä junamies Väinö Edvard Alho lensi jokeen ja hukkui, ennen kuin hänet ehdittiin pelastaa. 
Nostosilta saatiin laskettua alas 19. elokuuta, ja sen jälkeen sillalla ollut onnettomuusveturi n:o 313 voitiin viedä pois korjattavaksi. Veturi oli jo aiemmin ollut mukana Pitäjänmäen junaonnettomuudessa.
Samettisaarni

Samettisaarni ("Fraxinus velutina") on oliivikasvien (Oleaceae) heimoon, saarnien ("Fraxinus") sukuun kuuluva kasvilaji. Se on pieni tai keskikokoinen puulaji, jolla on pyöreä latvus. Samettisaarni voi kasvaa noin 15 metriä korkeaksi, mutta kasvatettuna se ei yleensä kasva 12:ta metriä korkeammaksi. Samettisaarni on kausivihanta ja sen lehdet ovat parilehdykkäiset. Lehdyköiden muoto ja karvaisuus vaihtelevat, mutta syksyisin lehdet muuttuvat keltaisiksi. Samettisaarni kukkii huhti–toukokuussa. Samettisaarni on kuitenkin hyvin muunteleva laji ja siitä on erotettu erilaisia muunnoksia.
Samettisaarni kasvaa luonnossa aavikoilla sekä välimerenkasvillisuuden alueen kanjoneissa ja jokien varsilla. Lajia tavataan luontaisena Yhdysvaltojen lounaisosista Meksikon keskiosiin ulottuvalla alueella. Yhdysvalloissa lajia tavataan Kalifornian, New Mexicon, Arizonan, Nevadan, Utahin ja Teksasin osavaltioissa. Samettisaarnea kasvatetaan myös koristekasvina.
Lauri Vuollo

Lauri Vuollo (s. 12. helmikuuta 2003 Liminka) suomalainen pesäpalloilija. Hänen kasvattajaseuransa on Kempeleen Kiri. Vuollo edustaa Superpesiksessä Koskenkorvan Urheilijoita. Hänen sopimuksensa Koskenkorvan Urheilijoiden kanssa ulottuu kauden 2023 loppuun saakka. Vuollo on edustanut Superpesiksessä myös Kempeleen Kiriä ja Pattijoen Urheilijoita. Hän pelaa ulkokentällä lukkarina. Vuollo on pelannut 24 Superpesiksen runkosarjan ottelua. Näissä otteluissa hän on lyönyt kaksi tavallista juoksua, tuonut neljä juoksua ja kerännyt 27 kärkilyöntipistettä. Vuollo on pelannut seitsemän Superpesiksen alempien pudotuspelien ottelua. Näissä otteluissa hän on lyönyt yhden kunnarin ja kaksi tavallista juoksua, tuonut kolme juoksua ja kerännyt kymmenen kärkilyöntipistettä. Tilastot päivitetty kauden 2022 jälkeen.
Europa-Park Stadion

Europa-Park Stadion on Saksan Freiburgissa sijaitseva jalkapallostadion. Se toimii SC Freiburgin kotistadionina. Se avattiin 7. lokakuuta 2021 ja sen katsojakapasiteetti on 34 700.
Stadion An der Alten Försterei

Stadion An Der Alten Försterei on Saksan pääkaupungissa Berliinissä sijaitseva jalkapallostadion. Stadionin katsojakapasiteetti on 22 012 ja se on toiminut 1. FC Union Berliinin kotistadionina vuodesta 1920.
Perunkoisot

Perunkoisot ("Nicandra") on pieni koisokasvisuku, joka on kotoisin Etelä-Amerikasta. Suvussa on kolme lajia: alun perin ainoa laji perunkoiso ("Nicandra physalodes"), jonka lisäksi 2000-luvun alussa kuvatut muut lajit ovat ruutuperunkoiso ("Nicandra john-tyleriana") ja koitoperunkoiso ("Nicandra yacheriana"). Ne esiintyvät Perussa, Boliviassa, Pohjois-Chilessä ja Luoteis-Argentiinassa. Tunnetuin laji perunkoiso eli tähtiperunkoiso eli rakkokoiso on myös levinnyt melko laajalti eri puolille maailmaa. Lajia kasvatetaan yksivuotisena koristekasvina.
Kievarinyrtit

Kievarinyrtit ("Physochlaina") on koisokasvisuku, johon kuuluu kymmenen lajia monivuotisia ruohoja. Kievarinyrtit ovat läheistä sukua hullukaaleille ja belladonnille. Niitä esiintyy Aasiassa, pääosin Keski-Aasiassa ja Kiinassa. Yksi laji, liilakievarinyrtti, esiintyy myös Länsi-Aasiassa Kaukasusvuoristossa, Turkissa ja Iranissa. Kievarinyrtteihin kuuluvat kellokievarinyrtti ("Physochlaina macrophylla") ja liilakievarinyrtti eli kievarinyrtti ("Physochlaina orientalis").
Jalkapallon Aasian-mestaruuskilpailut 2023

Jalkapallon Aasian-mestaruuskilpailut 2023 järjestettiin Qatarissa vuonna 2024. Ne olivat järjestyksessään 18. Aasian-mestaruuskilpailut. Qatar järjesti Aasian-mestaruuskilpailuja kolmatta kertaa; aiemmin maa oli isännöinnyt vuonna 1988 ja vuonna 2011.
Valintaprosessi.
Kiina julistettiin kilpailun isännäksi 4. kesäkuuta 2019. AFC ilmoitti kuitenkin toukokuussa 2022, ettei Kiina isännöi turnausta koronaviruspandemian aiheuttamien olosuhteiden vuoksi. Koska Kiina luopui isännöintioikeuksistaan, AFC suoritti toisen valintaprosessin. Neljä maata ilmoitti kiinnostuksensa kilpailun järjestämisestä: Australia, Indonesia, Qatar ja Etelä-Korea.
AFC ilmoitti 17. lokakuuta 2022, että Qatar isännöi vuoden 2023 turnauksen.
Pelipaikat.
5. huhtikuuta 2023 AFC julisti turnauksen kahdeksan pelipaikkaa neljässä isäntäkaupungissa. 21. elokuuta 2023 AFC ilmoitti yhdessä järjestelykomitean kanssa, että avaus- ja loppuottelu pelataan Lusailin stadionilla.
Joukkueet.
Lopputurnaukseen pääsi yhteensä 24 joukkuetta ja karsintoihin osallistuivat 46 AFC:n jäsenmaata.
Maljaliaanit

Maljaliaanit ("Solandra") on koisokasveihin kuuluva suku, jossa on kymmenen lajia. Ne ovat suurikukkaisia köynnöksiä, joista muutama tunnetaan koristekasvina. Maljaliaanit esiintyvät alkuperäisenä trooppisessa Amerikassa: Meksikossa ja Väli-Amerikassa, Karibian saarilla, Etelä-Amerikan pohjoisosassa mukaan lukien Brasiliassa. Ruotsalainen kasvitieteilijä Olof Peter Swartz keräsi suvun tyyppilajin kultamaljaliaanin Länsi-Intian purjehduksella 1780-luvulla ja nimesi suvun "Solandra" tunnetun ruotsalaisen kasvitieteen tutkimusmatkailijan Daniel Solanderin mukaan.
Mewa Arena

Mewa Arena eli 1. FSV Mainz 05 Arena on Saksan Mainzissa sijaitseva jalkapallostadion. Se toimii 1. FSV Mainz 05:n kotistadionina.
Ruhrstadion

Vonovia Ruhrstadion eli Ruhrstadion on Saksan Bochumissa sijaitseva jalkapallostadion. Se toimii VfL Bochumin kotistadionina.
Viirutupashaprakas

Viirutupashaprakas eli viiruhaprakas ("Homophron cernuum") on Psathyrellaceae-heimoon kuuluva sienilaji. Se kasvaa yleensä tuppaina elävällä lehtipuulla.
Kuvaus.
Viirutupashaprakkaalla on kosteusmuuntuva lakki, joka on kosteana kalpeanruskea ja kuivana norsunluunvalkoinen. Lakin reunat ovat läpisäteiset. Helttojen väri vaihtelee kermanvärisestä punertavaan. Suojusjäänteitä ei ole.
Itiöt ovat keskikokoisia, 7–8 mikrometriä pitkiä ja 4–5 mikrometriä leveitä. Ituhuokonen erottuu enemmän tai vähemmän selkeästi. Itiöpöly on purppuranruskeaa. Kystidit ovat keilamaisia, paksuseinäisiä ja usein kidepäisiä.
Viirutupashaprakkaan voi sekoittaa saman suvun mattatupashaprakkaaseen ("Homophron spadiceum"). Mattatupashaprakas on kuitenkin kirkkaammanvärinen, ja sillä on suuremmat ja vaaleammat itiöt ja teräväkärkisemmät kystidit.
Levinneisyys ja elinympäristö.
Viirutupashaprakasta tavataan Euroopan, Aasian ja Pohjois-Amerikan lehti- ja sekametsissä, puistoissa ja puutarhoissa. Laji on yleisehkö Etelä-Suomessa, missä sitä esiintyy lehdoissa ja puistoissa. Viirutupashaprakas kasvaa tyypillisesti tuppaina elävien lehtipuiden juurilla ja rungoilla, esimerkiksi pakkashalkeamissa. Isäntäpuu voi olla esimerkiksi pyökki, vaahtera, lehmus, poppeli, vuorijalava, hevoskastanja tai saarni. Viirutupashaprakasta tavataan kuitenkin myös lahoavilla kannoilla ja kaatuneilla puilla. Siten laji on oletettavasti saproparasiitti: se kasvaa sekä lois- että lahottajasienenä.
Hans Christian Hansenin I hallitus

Hans Christian Hansenin II hallitus oli Tanskan hallitus 1.2.1955–28.5.1957. Se koostui pelkästään Sosiaalidemokraattisesta puolueesta.
Ministerit.
Pääministeri ja ulkoministeri
Valtiovarainministeri
Sisäministeri
Asuntoministeri
Grönlanti-ministeri
Sosiaaliministeri
Kalastusministeri
Puolustusministeri
Maatalousministeri
Talous- ja työministeri
Opetusministeri
Kirkkoministeri
Kauppa-, teollisuus- ja merenkulkuministeri
Oikeusministeri
Julkisten töiden ministeri (liikenneministeri)
Salkuton ministeri
Elland Road

Elland Road on Englannin Leedsissa sijaitseva jalkapallostadion. Sen katsojakapasiteetti on 37 792 ja se on toiminut Leeds Unitedin kotistadionina vuodesta 1919.
Kilpailuohjelma

Kilpailuohjelma () on radion tai television ohjelmatyyppi, jossa osallistujat kilpailevat keskenään tietyin säännöin voitosta ja palkinnosta, yksilöinä tai joukkueina. Perinteisimpiä kilpailuohjelmia ovat radiosta alkaneet ja televisioon laajentuneet tietokilpailut tai muut sanalliset visailuohjelmat (), jotka Suomessa ja muissa Pohjoismaissa sopivat entisaikoina hyvin yhteen julkisen palvelun yleisradiotoiminnan sivistystavoitteiden kanssa. Mainosrahoitteisten sähköisten viestinten myötä on etenkin televisiossa viime vuosikymmeninä syntynyt suuri määrä toiminnallisempia ja televisionomaisempia kilpailuformaatteja. Ne voivat ulottua seuraleikkien kaltaisista hyvän mielen kilpailuista (esim. "Speden spelit" tai "Elämäni biisi") tositelevision suosimiin näennäisen vakaviin kilpailuihin, joissa osallistujien välistä draamaa ja konfliktia pyritään korostamaan käsikirjoituksen, musiikin ja leikkausrytmin keinoin. 
Television kilpailuohjelmien säännöt ja osallistujilta vaadittavat tehtävät voivat etenkin tosi-tv-genressä olla hyvinkin erikoisia, joko hyvin koomisia tai toisaalta jännitystä, pelkoa ja jopa inhoa herättäviä (esim. "Pelkokerroin"). Niin sanotuissa selviytymisohjelmissa (esim. "Selviytyjät") draamaa lisää kilpailijoiden sulkeminen esimerkiksi autiolle saarelle. Tosi-tv-tyylisen kilpailuohjelman aiheeksi soveltuu dramatisoituna myös houkuttelevaan parisuhteeseen tai tavoiteltuun ammattiin, kuten poplaulajaksi, vaatesuunnittelijaksi, malliksi tai gourmet-kokiksi pyrkiminen. Toisaalta myös perinteiset tietokilpailut ovat pysyneet suosiossa uudenlaisin dramaturgisin keinoin höystettyinä, esimerkkinä suurta palkintosummaa lupaileva "Haluatko miljonääriksi?".
Nykyajan kilpailuohjelmiin liittyy usein vuorovaikutteisuus: katsojilla on mahdollisuus antaa palautetta kilpailijoiden suorituksista ja esimerkiksi äänestää verkossa pudotuskilpailun seuraavasta putoajasta.
Chilentähdet

Chilentähdet ("Tecophilaea") on chilentähtikasvien heimon tyyppisuku. Suku muodostaa tribuksen kahden muun pienen eteläamerikkalaisen chilentähtikasvisuvun "Conanthera" ja "Zephyra" kanssa.
Chilentähtiä on kaksi lajia, jotka ovat monivuotisia ruohoja. Niillä on hieman krookuksia muistuttavat syvänsiniset kukat. Chilentähti ("Tecophilaea cyanocrocus") kasvaa luonnonvaraisena Keski-Chilessä ja laji on myös koristekasvina viljelty. Toinen laji "Tecophilaea violiflora" esiintyy Chilessä ja Perussa.
Johannes Kjærbøl

Johannes Kjærbøl (23. joulukuuta 1885 Kööpenhamina – 26. elokuuta 1973) oli tanskalainen ammattiyhdistysjohtaja ja sosiaalidemokraattinen poliitikko. Hän istui kansankäräjillä vuosina 1935–1957 ja toimi useaan kertaan ministerinä. Hän ehti olla kauppa-, teollisuus- ja merenkulkuministeri, sosiaaliministeri, työministeri, sisäministeri, Grönlanti-ministeri sekä asuntoministeri. Koulutukseltaan hän oli seppä ja toimi oman ammattiliittonsa (Dansk Smede- og Maskinarbejdeforbund) puheenjohtajana 1926–1935.
Grönlanti-ministerinä Kjærbøl ajoi läpi M/S Hans Hedtoft -aluksen rakentamisen Tanskan ja Grönlannin väliseen talviliikenteeseen. Hanke sai jo suunnitteluvaiheessa osakseen paljon arvostelua, ja laiva upposikin ensimmäisellä paluumatkallaan Grönlannista 30. tammikuuta 1959 törmättyään jäävuoreen. Kaikki 95 kyydissä ollutta hukkuivat.
Ville Ruotsalainen

Ville Väinö Valtteri Ruotsalainen (s. 22. elokuuta 2003 Oulunsalo) on suomalainen jääkiekkopuolustaja, joka pelaa SM-liigajoukkue KalPassa.
Ura.
Seuraura.
Ruotsalainen aloitti jääkiekkoilun yhdeksänvuotiaana Kiekko-Laserissa. Kaudella 2017–2018 hän toimi K-Laserin ja Kiimingin Kiekko-Poikien C-nuorten yhdistelmäjoukkueen varakapteenina. Kaudeksi 2018–2019 Ruotsalainen siirtyi Oulun Kärppien C-nuoriin, jossa hän voitti kauden päätteeksi SM-kultaa. Kaudella 2019–2020 Ruotsalainen oli seuran B-nuorten tehokkain puolustaja tehoilla 7+20=27. Kaudella 2020–2021 hän voitti Kärppien U20-joukkueen sisäisen tehotilaston lukemalla +19.
Kaudeksi 2022–2023 Ruotsalainen siirtyi kaksivuotisella sopimuksella KalPaan. Hän harjoitteli kesällä 2022 seuran SM-liigajoukkueen mukana. Ruotsalainen aloitti kautensa KalPan U20-joukkueessa, jossa hän pelasi suurimman osan kaudestaan tehden yli piste per peli-tahdilla 26 ottelussa tehot 7+21=28, joilla Ruotsalainen oli KalPan tehokkain puolustaja ja neljänneksi paras pistemies. Hän pelasi kauden aikana SM-liigassa kuusi runkosarjaottelua ilman tehopisteitä. Ruotsalainen teki liigadebyyttinsä 5. joulukuuta 2022 KooKoota vastaan. Hänelle avautui paikka joukkueen kokoonpanosta, kun Jesper Mattila oli sivussa terveydellisistä syistä ja Hugo Gallet pelikiellossa. Ruotsalainen merkittiin KalPan seitsemänneksi puolustajaksi. Hän sai ottelussa jääaikaa 11.26 minuuttia ja Ruotsalaiselle merkittiin teholukema +1. Hän pelasi kauden aikana myös viisi ottelua lainalla Mestis-joukkue Iisalmen Peli-Karhuissa.
Ruotsalainen oli sivussa alkukaudella 2023–2024, kunnes hän palasi kaukaloihin syyskuun jälkipuoliskolla. Ruotsalainen teki SM-liigauransa avausmaalin 1. joulukuuta 2023 Tapparaa vastaan alivoimalla vastustajan tyhjään maaliin. Ensimmäisen maalinsa vastustajan maalivahdin taakse hän teki 2. helmikuuta 2024 vieraissa SaiPaa vastaan. Kaikkiaan Ruotsalainen pelasi tulokaskautensa aikana 34 runkosarjaottelua tehopistein 3+1=4 ja kaksi pudotuspeliottelua ilman tehopisteitä. Hän edusti KalPaa kauden aikana myös Spengler Cupissa, jossa Ruotsalainen pelasi kaksi ottelua ilman tehopisteitä. Toukokuussa 2024 hän teki seuran kanssa kaksivuotisen jatkosopimuksen.
Syyskuussa 2024 Ruotsalainen joutui yli kuukaudeksi sivuun loukkaantumisen vuoksi ja hän palasi kaukaloihin marraskuussa. Ruotsalainen pelasi kaudella 2024–2025 runkosarjassa 41 ottelua tehopistein 2+12=14. Pudotuspeleissä hän pelasi 19 ottelua tehden kaksi syöttöpistettä. Ruotsalainen voitti kauden päätteeksi Suomen-mestaruuden. 
Maajoukkueura.
Ruotsalainen pelasi alle 20-vuotiaiden MM-kilpailuissa vuonna 2023. Yhteensä hän on pelannut 14 nuorten ja seitsemän poikien maaottelua.
Muuta.
Ruotsalaisen pikkuveli Veeti pelaa puolustajana Kärppien U20-joukkueessa.
Ville Ruotsalainen valmistui ylioppilaaksi Kuopion klassillisesta lukiosta keväällä 2023.
Motos

Motos on Namcon vuonna 1983 julkaisema kolikkopeli. Pelissä ohjataan törmäilyautoa, jonka tarkoituksena on pudottaa viholliset pois pelikentältä ja varoa samalla itse putoamasta. Pelissä edetään seuraavaan kenttään pelaajan pudottaessa kaikki viholliset. Pelissä on joitakin power-up:a, joita voi kerätä.Näiden avulla pelaaja voi saada esimerkiksi lisää törmäysvoimaa. Pelissä on myös hyppynappula. Peli on julkaistu myös joillekin kotimikroille, kuten Commodore 64:lle. 
Aiheesta muualla.
https://www.arcade-museum.com/game_detail.php?game_id=8762
Turengin koulu

Turengin koulu on Janakkalan Turengissa sijaitseva luokat 1–6 käsittävä peruskoulu. Koulussa toimii myös neljä esiopetusryhmää. Koulussa on noin 420 oppilasta ja 33 opettajaa. Pienemmät Heinäjoen ja Tanttalan koulut ovat hallinnollisesti osa Turengin koulua. Koulun rehtori on Harri Suhonen.
Turengin koululle rakennettiin uusi rakennus, joka otettiin käyttöön elokuussa 2023. Koulukeskuksen nimeksi annettiin "Välkky".
Nynäshamns Posten

Nynäshamns Posten on ruotsalainen vuonna 1926 perustettu paikallislehti, jonka kotikunta on Nynäshamn. Se ilmestyy kahdesti viikossa, on poliittiselta linjaltaan keskustalainen ja kuuluu Bonnier-konserniin.
Rosa Linn

Roza Kostandjan (, s. 20. toukokuuta 2000 Vanadzor, Armenia), tunnettu ammattimaisemmin nimellä Rosa Linn, on armenialainen laulaja-lauluntekijä. Hän aloitti musiikkiuransa allekirjoittaessaan levytyssopimuksen "Nvak Collective" -nimisen levy-yhtiön kanssa ja julkaistessaan vuonna 2021 singlen nimeltä ”King” yhdessä "Kiiaran" kanssa. Kostandjan edusti Armeniaa kappaleella ”Snap” vuoden 2022 Eurovision laulukilpailussa Italian Torinossa. Hän pääsi kilpailun finaaliin, sai 61 pistettä ja sijoittui kilpailun finaalissa sijalle 20. Kilpailun jälkeen Snap-kappaleesta tuli maailmanlaajuinen viraali-ilmiö Tiktokissa, mikä johti levytyssopimuksen allekirjoittamiseen Capitol Recordsin kanssa.
Lähteet.
Kārlis Kļava

Kārlis Kļava (9. maaliskuuta 1907 Sigulda, Liivinmaan kuvernementti – 1941 Neuvostoliiton vankileiri) oli latvialainen ampuja. Kļava osallistui Berliinin olympialaisiin ja voitti urallaan henkilökohtaisen maailmanmestaruuden Helsingin MM-kilpailuissa 1937.
Kļava valmistui valmistui Liepājan teknisestä koulusta vuonna 1928, jonka jälkeen hän suoritti asepalveluksen. Sen jälkeen hän opiskeli Latvian sotakorkeakoulussa ja valmistui vuonna 1931. Vuosina 1932-1940 hän palveli yliluutnanttina Riian jalkaväkirykmentissä. Vuonna 1938 hänelle myönnettiin Vesthardus-ritarikunnan 5. luokan kunniamerkki. 
Kļava osallistui vuoden 1936 kesäolympialaisiin, joissa hän kilpaili 25 m kaksintaisteluammunnassa sijoittuen 23:nneksi. Vuoden 1937 MM-kisoissa Helsingissä hänestä tuli samassa lajissa henkilökohtainen maailmanmestari. Joukkueena latvialaiset olivat sijalla seitsemän. Hän oli ensimmäinen kaikkien lajien latvialainen maailmanmestari. Samana vuonna latvialainen sanomalehti "Sporta Pasaule" tunnusti hänet Latvian sen vuoden parhaaksi Latvian urheilijaksi. Kaksi vuotta myöhemmin Luzernin MM-kisoissa Latvian joukkue sijoittui neljänneksi pistoolin joukkuekilpailussa. Kļava oli myös kaksinkertainen Latvian mestari pistooliammunnassa vuosina 1935 ja 1936 ja liikkuvan maalin ammunnassa vuonna 1938. 
Neuvostomiehityksen aikana vuonna 1941 ennen saksalaisten tunkeutumista Latviaan vallan ottanut neuvostohallinto vangitsi Kļavan ja kuljetti hänet Venäjälle. Neuvostoliiton viranomaisten toimittamien virallisten tietojen mukaan Kļava oli Juhnovin, Krasnojarskin ja Norilskin leireillä. Niiden mukaan hän kuoli 24. elokuuta 1943 vankileirillä tai ammuttiin. .
Brentford Community Stadium

Brentford Community Stadium (sponsorinimeltään Gtech Community Stadium) on Lontoon Brentfordissa, Englannissa sijaitseva stadion. Se on jalkapalloseura Brentford FC:n ja rugbyseura London Irishin kotistadion.
Kaulalaskimot

Kaulalaskimot () ovat kaulassa sijaitsevia laskimoita, jotka kuljettavat verta aivoista, kasvoista ja kaulasta sydämeen. Suurimpia kaulalaskimoita kutsutaan ulommaksi kaulalaskimoksi () ja sisemmäksi kaulalaskimoksi (). Ulompi kaulalaskimo saattaa näkyä ihon alta, mutta sisempi kaulalaskimo on yhdessä kaulavaltimoiden kanssa piilossa kiertäjähermon takana eli syvemmällä kaulassa.
Hannele Keinänen

Hannele Raija Irina Keinänen (16. helmikuuta 1929 Helsinki – 20. kesäkuuta 2004 Helsinki) oli suomalainen balettitanssija ja koreografi. Hän muun muassa yhdisti klassiseen tanssiin jazzbalettia.
Keinänen aloitti tanssin opiskelun Suomalaisen Oopperan balettikoulussa seitsemän vuoden iässä. Hän oli myös Irja Koskisen ja Klaus Salinin sekä Kari Karnakosken balettikoulujen oppilas. Keinänen oli kiinnitettynä Suomen Oopperan balettiin vuosina 1946–1949, ranskalaiseen Grand Théâtre de Bordeauxiin ja Helsingin Svenska Teaterniin vuosina 1958–1963. Televisiossa hän esiintyi vuosina 1963–1973. Keinänen sai vuonna 1947 Kööpenhaminan koreografiakilpailun parhaan tanssijattaren palkinnon.
Keinänen laati koreografioita muun muassa Helsingin kaupunginteatteriin ja vuosina 1954–1975 televisioesityksiä varten. Hän oli laatimassa myös julkaisua "Balettia sinulle". Hän piti omaa balettikouluaan Helsingissä.
Wheel

Wheel on englannikielinen sana, joka tarkoittaa pyörää.
Wheel voi tarkoittaa myös seuraavia:
Esko Pietilä

Esko Iisakki Pietilä (28. elokuuta 1929 Ruovesi – 30. huhtikuuta 1997 Tampere) oli suomalainen yritysjohtaja, joka sai kauppaneuvoksen arvonimen. 
Pietilän vanhemmat olivat koneenhoitaja Martti Iisakki Pietilä ja Hellin Maria Salonen ja puoliso vuodesta 1952 Heli Aulikki Erenius. Pietilä kävi kauppakoulun 1948 ja harjoitti opintoja Pitmans Collegessa Lontoossa 1951–1952. Hän oli Otra Oy:n palveluksessa 1952–1958, toimien yhtiön polttoaineosaston osastopäällikkönä 1958–1960 ja varatoimitusjohtajana 1961–1963. Kesoililla Pietilä teki pitkän uran, oltuaan yhtiön toimitusjohtaja 1963–1986. Neste Oy:n johtajana hän työskenteli 1987–1988. Pietilällä oli myös useita liike-elämän ja muita luottamustehtäviä. Hän oli muun muassa perustamassa Öljyalan Keskusliittoa 1970 ja kuului pitkään liiton hallitukseen. Pietilä oli sotilasarvoltaan reservin kapteeni (1977). Kauppaneuvoksen arvonimen hän sai 1981.
Pirttiselän rautatieasema

Pirttiselän rautatieasema () on lakkautettu rautatieliikennepaikka Suonenjoella rataosalla . Se avattiin 5. marraskuuta 1901 harvaanasutulle alueelle Suonenjoen aseman alaisena laiturivaihteena. Miehitys lopetettiin 1. heinäkuuta 1963. Vuonna 1969 valmistuneen radanoikaisun takia liikennepaikkaa siirrettiin muutama sata metriä, ja samalla tavaraliikenne lakkautettiin ja sivuraide jäi pois käytöstä. Henkilöliikenne lakkautettiin 3. kesäkuuta 1984 ja koko liikennepaikka 2. kesäkuuta 1985. Pirttiselän laiturirakennus on purettu.
Erkki Saarnilehto

Erkki Saarnilehto (28. maaliskuuta 1924 Tampere – 20. syyskuuta 2004 Pori) oli suomalainen graafisen alan yritysjohtaja, joka sai kauppaneuvoksen arvonimen. 
Saarnilehdon vanhemmat olivat talousneuvos Martti Jalmari Saarnilehto, aiemmin Sirén, ja Dagmar Alice Mattsson ja puoliso vuodesta 1947 isännöitsijä Sirkku-Kaarina Vuori. Saarnilehto tuli ylioppilaaksi Porin lyseosta 1945 ja valmistui Turun kauppaopistosta 1947. Hän oli W. Rosenlew &amp; Co. Ab:n säkki- ja pussitehtaan toimistopäällikkö 1947–1949, "Satakunnan Kansaa" julkaisevan Satakunnan Kirjateollisuus Oy:n konttoripäällikkö 1949–1966, toimitusjohtaja 1966–1984 ja hallituksen puheenjohtaja 1984–1993 sekä Kankaanpään Seutu Oy:n toimitusjohtaja 1968–1984. Saarnilehto oli myös merkittävä graafisen teollisuuden vaikuttaja, jolla oli useita asiantuntija- ja luottamustehtäviä toimialan järjestöissä kuten Graafisessa Keskusliitossa. Sotilasarvoltaan Saarnilehto oli reservin kersantti. Hän sai kauppaneuvoksen arvonimen 1981.
Osmo Schultz

Osmo Juhani Schultz (14. maaliskuuta 1921 Ristiina – 2. tammikuuta 2007) oli suomalainen järjestö- ja yritysjohtaja, joka sai kauppaneuvoksen arvonimen. 
Schultzin vanhemmat olivat vanginvartija Lars Johannes Ilmari Schultz ja farmaseutti Signe Thyra Maria Laine ja puoliso vuodesta 1943 Vappu Eliina Hämäläinen. Schultz tuli ylioppilaaksi Iisalmen yhteislyseosta 1940 ja valmistui agronomiksi maitotaloustieteen alalta 1949. Hän oli Pohjois-Savon meijeriliiton konsulentti 1949–1950, Savo-Karjalan meijeriliiton toiminnanjohtaja Mikkelissä 1951–1956, Valion Kouvolan meijerin isännöitsijä 1956–1957, Iisalmen Osuusmeijerin toimitusjohtaja 1957–1961 ja Valion Kouvolan konttorin johtaja 1961–1982. Schultzilla oli myös luottamustehtäviä. Sotilasarvoltaan hän oli reservin yliluutnantti (1955). Kauppaneuvoksen arvonimen Schultz sai 1981.
Ronco Canavese

Ronco Canavese () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli n. 300 asukasta.
Pastorin vaimo

Pastorin Vaimo on vuonna 2021 julkaistu Arttu Kapulaisen ohjaama lyhytelokuva, jonka pääosaa näyttelee Rosanna Kemppi. Elokuvan on tuottanut näyttelijä Leo Sjömanin perustama tuotantoyhtiö Hoka Films.
Lyhytelokuva valittiin mm. vuoden 2022 Beverly Hills sekä Santa Barbaran -elokuvafestivaaleille.
Juoni.
Roosa (Rosanna Kemppi) valmistautuu näyttelemään ensimmäistä päärooliaan Pastorin Vaimossa. Saapuessaan kuvauspaikalle hän joutuu kohtaamaan ikävän yllätyksen.
Kiinankukkasaarni

Kiinankukkasaarni ("Fraxinus mariesii") on oliivikasvien (Oleaceae) heimoon, saarnien ("Fraxinus") sukuun kuuluva kasvilaji. Se on pieni puu, jolla on viisilehdykkäiset lehdet. Lehdykät ovat soikeita, 3,8–7,6 cm pitkiä ja yleensä sahalaitaisia, joskus harvoin ehytlaitaisia. Kukat ovat hyvin näyttäviä ja sijaitsevat pystyissä huiskiloissa. Kukinnot ovat suunnilleen yhtä pitkiä kuin lehdet. Kukissa on viisi tai kuusi terälehteä, jotka ovat noin 0,6 cm pitkiä. Heteitä on kukissa kahdesta neljään kappaletta ja ne ovat terälehtien pituisia.
Kiinankukkasaarni on löydetty 1800-luvulla Lushanin vuorten alueelta Kiinasta.
Alueooppera

Alueooppera, entinen maakuntaooppera, on Suomessa ooppera, joka toimii alueellisesti. Alueoopperoiden avustukset jakaa Säveltaidetoimikunta.
Alueoopperatoiminnalla on Suomessa pitkät perinteet. Suomen Oopperaliittoon kuuluu kymmenen alueoopperaa. Alueoopperoiden toiminnan tarkoituksena on oopperan ja musiikkiteatterin tunnetuksi tekeminen alueellaan. Se tarjoaa työtilaisuuksia maaseudun laulajille ja muille musiikkialan toimijoille sekä oopperaesityksiä sellaiselle yleisölle, joka ei seuraisi oopperaa ilman paikallista alueoopperaa.
Tervakosken koulu

Tervakosken koulu on Janakkalan Tervakosken taajamassa sijaitseva peruskoulu, joka sisältää luokat 1–6. Tervakosken yhteiskoulu, Vähikkälän ja Varatien koulut ovat hallinnollisesti osa Tervakosken koulua. Koulussa työskentelee 24 opettajaa ja noin 300 oppilasta. Koulun rehtori on Heli Raassina.
Tervakoskelle on rakenteilla uusi koulukeskus. Ensin koulukeskukseen rakennetaan luokat 7–9, sitten luokat 1–6. Koulukeskuksen on tarkoitus olla valmis lukuvuoden 2025–2026 alussa.
Alina Renfors

Alina Renfors (13. syyskuuta 1855 Rauma – 4. joulukuuta 1937 Tampere) oli suomalainen koulunjohtaja ja Viipurin suomalaisen jatko-opiston perustaja.
Alina Renforsin vanhemmat olivat pastori Karl Gustaf Renfors (1827–1906) ja Olivia Adolfina Bergroth (k. 1884). Hän kävi Kuopion ruotsalaisen tyttökoulun 1872 ja sai päästötodistuksen Jyväskylän seminaarista 1877.
Renfors oli kansakoulunopettajana Asikkalassa 1877–1879 ja Käkisalmessa 1879–1881. Hän toimi sitten Viipurin yksityisen suomalaisen tyttökoulun opettajana vuodesta 1881 alkaen ja kun koulu siirtyi valtion haltuun Renfors oli koulun johtajana 1887–1915. Hän siirtyi eläkkeelle johtajan virasta 1915 mutta oli vielä parin vuoden ajan koulussa tuntiopettajana. 
Vuonna 1889 Renfors perusti yliopistoon johtavan Viipurin suomalaisen jatko-opiston, joka koulutti aluksi myös opettajia. Hän johti tätä opistoa vuoteen 1917 saakka. Opisto luovutettiin 1915 Viipurin Nais-Opisto Oy:lle ja valtiolle se siirtyi 1925 jolloin se liitettiin yläluokiksi Viipurin tyttölyseoon. 
Viimeiset vuotensa Renfors asui Tampereella. Hän kuoli Finlaysonin sairaalassa joulukuun alussa 1937. Alina Renforsin veljiä olivat Amerikassa kuollut pastori Karl Axel Adhemar Koski, ent. Renfors (1854–1907) ja Vapaakirkon saarnaaja ja toimittaja Emil Eskil Valfrid Renfors (1865–1953).
Kasvispihvi

Kasvispihvi on pihvi, joka koostuu pääosin kasviperäisistä raaka-aineista. Ruokalaji paistetaan tavallisesti uunissa tai pannulla.
Kasvisruokia alettiin suosia Suomessa 1980-luvulla. Kasvispihvit kuuluivat tuolloin suosittuihin kasvisruokiin, vaikka ravintoloiden ruokalistoille ne tulivat hitaasti. Alkuun kasvispihvien pääraaka-aineena oli usein juurekset.
Lihaa imitoivat kasvispihvit ovat yleistyneet 2010-luvun lopulta alkaen ja saatavissa on useita valmiina myytäviä vaihtoehtoja. Uudentyyppisissä, prosessoidummissa kasvispihveissä raaka-aineena voi olla herne- tai muu kasvisproteiini ja niitä käytetään usein hampurilaispihveinä.
Kaikki kasvispihvit eivät kuitenkaan ole vegaanisia, vaan mukana saattaa olla kananmunaa tai juustoa sitomassa raaka-aineita.
Lapsisakko

Lapsisakko on mitta äitien tilanteiden kehityksestä työmarkkinoilla isiin verrattuna lapsen syntymän jälkeen. Vaikutukset näkyvät esimerkiksi palkassa ja työllisyydessä.
Lapsisakko Suomessa.
Viiden vuoden aikaikkunassa lapsisakko on Suomessa naisille 25 %. Tämä on samaa luokkaa kuin vastaavassa tilanteessa Ruotsissa, jossa lapsisakko naisille on tällöin 26 %, ja Tanskassa, jossa lapsisakko naisille on tällöin 21 %.
Rouhialan siunauskappeli ja hautausmaa

Rouhialan siunauskappeli ja hautausmaa on Mikkelin tuomiokirkkoseurakunnan kappeli ja hautausmaa. Kappeli on rakennettu vuonna 1954, ja kappelin on suunnitellut arkkitehti Martti Riihelä. Sinne mahtuu noin 70 henkilöä. Hautausmaan pinta-ala on 4,8 ha, joka on kokonaisuudessaan hautakäytössä.
Vuonna 1981 kappelia saneerattiin ja sen yhteyteen rakennettiin lisäsiipeen vainajien säilytystila ja omaisten huone. Kappeliin on vuonna 2005 rakennettu kirkkourut. Alue on kulttuurihistoriallisesti merkittävä kohde, jolla on rakennushistoriallisia ja maisemallisia arvoja.
Muistomerkit ja muistohaudat.
Hautausmaalla sijaitsee Vakaumuksensa puolesta kaatuneiden muistomerkki (1955) sekä Suomen vapaussodan invalidien veljeshauta.
Toyota-sota

Toyota-sota (arabiaksi حرب تويوتا "Ḥarb Tūyūtā", ranskaksi "Guerre des Toyota") oli vuonna 1987 Pohjois-Tšadissa sodittu Tšadin–Libyan konfliktin viimeinen osa. Sodan nimitys johtuu tšadilaisten sotilaiden käyttämistä Toyota-merkkisistä ajoneuvoista, kuten Toyota Land Cruiserista ja Toyota Hiluxista. Taistelut päättyivät Libyan häviöön.
Taustaa.
Libya oli jo vuodesta 1978 hallinnut tšadilaisten kapinallisten kanssa Tšadn pohjoisosaa. Libyalaisten tarkoitus oli liittää itseensä niin sanottu Aouzoun kaistale. Maan eteläosaa taas hallitsi länsimaiden tukema hallitus.
Taistelu.
Vuonna 1986 tšadilaiset kapinallisjoukot olivat taistelemassa libyalaisia joukkoja vastaan. Hissène Habrén johtamat hallituksen joukot liittyivät taistelemaan kapinallisten rinnalle saman vuoden joulukuussa. Vuoden 1987 alussa Tšadin puolella taistelleet joukot saivat tuhottua Libyan puolustuksen Fadassa. Kolmen kuukauden kuluessa Habré oli onnistunut valtaamaan Pohjois-Tšadin lähes kokonaan. Seuraavina kuukausina Libyan joukot kärsivät yhä lisää raskaita tappioita.
Konflikti päättyi osa puolien solmimaan aselepoon. Tämänkin jälkeen kysymys Aouzoun kaistaleesta jäi auki vuoteen 1994 saakka, jolloin sen sovittiin kuuluvan Tšadille.
Piikkikotilot

Piikkikotilot (Muricidae) on kapeakielikotiloihin kuuluva nilviäisheimo. Heimon lajeja tavataan meri- ja murtovesistä.
Taksonomia ja anatomia.
Piikkikotilot jaetaan 12 alaheimoon ja 195 sukuun. Suvuista yksi on tarkemmin alaheimoihin luokittelematon. Heimon lajimääräksi on arvioitu noin 1 600. Heimon lajit kasvavat suurimmillaan noin 30 cm pitkiksi. Piikkikotiloiden kuoret ovat hyvin monimuotoisia. Ne voivat olla pitkänomaisia ja suippenevia tai pyöreämpiä ja pulleampia. Kuoressa on usein ulokkeita, kuten harjanteita, piikkejä tai liuskoja, mutta se voi myös olla sileä. Kuoressa on sulkulevy ja sifonikanava on vaihtelevasti lyhyt tai pitkä. Piikkikotiloiden jalka on pitkä ja sifoni on pitkähkö.
Levinneisyys ja elintavat.
Piikkikotiloita tavataan maailmanlaajuisesti erityisesti subtrooppisilta ja trooppisilta alueilta, mutta myös lauhkeista vesistä. Ne ovat matalien vesien kivikoiden ja riuttojen lajeja. Heimon lajien ravintoa ovat madot, merirokot ja nilviäiset.
Suhteita

Suhteita ("Les Eygletière") on Henri Troyat’n romaaniin perustuva ranskalainen television minisarja vuodelta 1978.
Kuusiosainen sarja kertoo promiskuöösin pariisilaisliikemiehen Philippe Eygletièren (Paul Guers) varakkaasta perheestä ja heidän romanttisista suhteistaan. Perheeseen kuuluvat hänen toinen vaimonsa, italialaissyntyinen Carole (Antonella Lualdi), äitipuolensa vokottelema esikoispoika Jean-Marc (Hervé Sainpierre), tytär Françoise (Didou Kapour), tämän aknekasvoinen sulhanen Daniel, tyttöä liehittelevä venäjänopettaja (Lucien Melki) ja täti Madou (Blanchette Brunoy), sisarusten entinen lastenhoitaja.
Mainos-TV esitti sarjan Suomessa alkuvuodesta 1980. "Helsingin Sanomien" Jukka Kajava oli kehuvinaan sarjan ensijaksoa ilmeisen ironiseen sävyyn ja lupasi katsoa sitä lisää tarkistaakseen, voiko historiallisista elämäkertaromaaneistaan tunnettu Henri Troyat todellakin olla näin kammottava roskakirjailija.
Haukilampi (Äänekoski)

Haukilampi on Keski-Suomessa Äänekoskella Mäkikylän ja Multamäen lähellä sijaitseva järvi.
Maantietoa.
Haukilampi on 600 metriä pitkä, 350 metriä leveä, ja sen pinta-ala on 15,8 hehtaaria. Se sijaitsee Tunturikankaan pohjoisreunassa Haukimäen viereisessä notkossa. Siteä ympäröi kaksi muutakin mäkeä, joiden korkeudet ovat 205–215 metriä mpy. eli noin 35 metriä vedenpinnan yläpuolella. Lammen pohjoispuolella avautuu Isoneva, josta itäpuoli on luonnonsuojelualuetta ja länsipuoli turvetuotantoaluetta. Lammella ei ole saaria. Lampi on luodattu ja siitä on julkaistu syvyyskartat. Sen tilavuudeksi on määritetty 0,97 miljoonaa kuutiometriä ja sen keskisyvyydeksi on saatu 6,1 metriä. Lammen keskellä sijaitsevassa ainoassa syvänteessä on 19,6 metriä syvää. Sen rantaviivan pituus on 1,7 kilometriä ja sen rannat ovat metsä- ja suomaata. Lammen itärannassa on kolme vapaa-ajan asuntoa. Lammelle johtaa tiet sekä länsi- että itäpuolelle.
Vesistösuhteet.
Haukilampi sijaitsee Kymijoen vesistössä (vesistöaluetunnus 14) Saarijärven reitin valuma-alueen (14.6) Lanneveden valuma-alueella (14.65), jonka Lanneveden alueeseen (14.651) lampi kuuluu. Se kuuluu Lanneveteen laskevan Kivipuron valuma-alueeseen. Kivipuro alkaa Lehmälammilta, jonne Haukilammen ojat on johdettu. Haukilammesta noin 400 metriä koilliseen sijaitsee Pienilampi. Haukilammen vedenpinnan korkeus on 179,5 metriä mpy.
Carl Petersen

Carl Petersen (1. toukokuuta 1894 Gundsølille – 21. toukokuuta 1984) oli tanskalainen sosiaalidemokraattinen poliitikko. Hän istui kansankäräjillä vuosina 1935–1966 ja toimi Tanskan liikenneministerinä 1945, 1947–1950 ja 1953–1955 sekä sisäministerinä 1955–1957. Hän oli myös lyhyen aikaa maatalousministeri vuonna 1950.